Dansk Boldspil-Unions formand, Jesper Møller fra Skørping, får fire år mere som medlem af UEFA's bestemmende organ, eksekutivkomitéen. Det står klart efter onsdagens afstemning ved UEFA's kongres i Lissabon, hvor de 55 medlemslande afgav deres stemmer. Jesper Møller fik med 42 stemmer næstflest stemmer af alle, mens norske Lise Klaveness ikke blev valgt. Hun fik 18 stemmer. Hvis hun var blevet valgt, ville hun have været det første kvindelige medlem, der ikke er valgt ind på den plads, som er dedikeret til en kvinde. Med 44 stemmer var Armand Duka fra Albanien den kandidat, som flest lande pegede på. Flere genvalg Pladsen, som er dedikeret til en kvinde, gik til walisiske Laura McAllister. Hun var den eneste kandidat. Op til valget har Lise Klaveness ført en meget aktiv kampagne, hvor hun blandt andet har efterlyst opbakning blandt de nordiske lande. Klaveness har også sagt, at geografisk balance virker meget vigtigere end kønsbalance. - Det vil jeg gerne udfordre. Fodbold er verdens største kvindesport, men kvinder har ingen plads i eksekutivkomitéen, har Klaveness blandt andet udtalt. Eksekutivkomitéen tæller i alt 19 medlemmer. For nylig var Jesper Møller gæst i TV2 Nords podcast om sport, Tredje Halvleg. Her fortalte han blandt andet om magtspillet i toppen af verdens største og mest udbredte sportsgren. Se det her:

Referat:
Onsdag er der afholdt valg til eksekutivkomitéen i UEFA - det mest magtfulde fodboldorgan i Europa.